לייקוס

**Lycos** (לייקוס) הוא פורטל אינטרנט הכולל מנוע חיפוש. במהלך המחצית השנייה של שנות ה-90, בשנים הראשונות לאחר השקת הפורטל, לייקוס הכיל את אחד ממנועי החיפוש הראשונים והפופולריים ביותר באינטרנט, שבשנת 2000 היה במקום השלישי במידת הפופולריות בין מנועי החיפוש, אחרי יאהו! ואלטה ויסטה.

## היסטוריה
הפיתוח של לייקוס החל ב-1994 במסגרת פרויקט ניסיוני לפיתוח מנוע חיפוש בראשות פרופ' מייקל מולדין מאוניברסיטת קרנגי מלון שבפיטסבורג. בוב דייוויס הפך למנכ"ל ולעובד הראשון של החברה החדשה שהומקה לצורך מסחור הפרויקט. האתר הושק ב-13 באפריל 1995, והיה באותה העת אחד ממנועי החיפוש הראשונים באינטרנט, ובמהרה האתר הפך לאחד מאתרי האינטרנט הפופולריים ביותר בעולם.

באפריל 1996, החברה השלימה את הנפקה ראשונה לציבור, שהייתה המהירה ביותר בהיסטוריה של נאסד"ק, מיום הקמתה ועד להפיכתה לחברה ציבורית; היא סיימה את יומה הראשון כחברה ציבורית עם שווי שוק של 300 מיליון דולר. היא גם הפכה למנוע החיפוש הראשון שהונפק לציבור, לפני יריבתה הגדולה יאהו! ו-Excite. באוקטובר 1997 החלה להציע שירותי דואר אלקטרוני, ובאותה שנה הפכה לאחת מחברות האינטרנט הראשונות בעולם שהציגו רווח נקי.

בשנת 1997 הקימה החברה מיזם משותף עם ענקית המדיה הגרמנית "ברטלסמן", בשם "לייקוס-אירופה" (Lycos Europe), להקמת פורטל אינטרנט מקומיים ברחבי מדינות אירופה. המיזם גייס כ-773 מיליון אירו בהנפקה ב, לפי שווי שוק של כ-5 מיליארד אירו. אך בהמשך אותה שנה דיווח המיזם על הפסדים.

בשנת 1998 רכשה לייקוס את שירות האחסון "Tripod" בעבור 58 מיליון דולרים. במהלך השנים הבאות רכשה לייקוס קרוב ל-20 חברות אינטרנט, בהן: Quote.com, Gamesville, WhoWhere, Wired Digital, אנג'לפייר, Matchmaker.com ו-Raging Bull. בנוסף חתמה על מספר הסכמי שיתוף פעולה, בהם עם חטיבת האינטרנט של חברת המדיה "פלייבוי", וחברת הסלולר השוודית "אריקסון".

בספטמבר 1999 הושק המיזם "לייקוס אסיה", בשיתוף חברת סינגפור טלקום.
### מיזוג עם "טרה נטוורקס"
במאי 2000, במהלך תקופת השיא של בועת הדוט-קום, חברת "טרה נטוורקס" (חברת האינטרנט של תאגיד הטלפוניה הספרדי טלפוניקה) הודיעה כי תרכוש את "לייקוס" תמורת 12.5 מיליארד דולרים במניות. העסקה הושלמה באוקטובר 2000, אך בשלב שווי העסקה נחתך בחצי מאז ההכרזה, עקב ירידת מחיר המניה של "טרה נטוורקס". החברה הממוזגת קיבלה את השם "טרה-לייקוס" (Terra Lycos) והכריזה שמטרתה להפוך לפורטל המוביל ולספקית שירותי האינטרנט מס' 1 בארצות הברית. באותה עת "טרה לייקוס" הפעילה 122 אתרים שונים, ב-40 מדינות, והייתה ספקית האינטרנט הגדולה בספרד ואמריקה הלטינית.

בעקבות התפוצצות בועת הדוט קום סבלה החברה הממוזגת מהפסדים כבדים, בפברואר 2001 המייסד בוב דייוויס התפטר מתפקידו כמנכ"ל ואיתו סמנכ"ל הכספים, טד פיליפס, ולאחר חודש גם המנכ"ל החדש. ביולי 2002 "טרה לייקוס" דיווחה על הפסד שנתי של 11.3 מיליארד דולר, לאחר מחיקה של 8.7 מיליארד דולר כנגד מוניטין של חברות שרכשה; במקביל החלה למכור נכסים שלה. ביוני 2002 נמכרה הפעילות בדרום קוריאה לספקית שירותי הסלולר הגדולה במדינה, SK טלקום. ביולי 2006 מכרה את "Wired", אתר האינטרנט לענייני טכנולוגיה שהיה בבעלותה.
### חזרה לפעילות עצמאית
באוקטובר 2004 נמכרה "לייקוס" (שפעילותה הופרדה מ"טרה") לתאגיד התקשורת הדרום קוריאני "דאום קומיוניקיישנס" תמורת 95 מיליון דולר (0.76% מהמחיר אותו שילמה "טרה נטוורקס" עבור ההחברה.

במהלך 2006 הציגה לייקוס מספר שירותי תקשורת, בהם טלפון לייקוס אשר שילב פיצ'ר שיחות וידאו בזמן אמת ונגן MP3.

בסוף 2008 נסגר המיזם "לייקוס-אירופה", לאחר שנים של צבירת הפסדים.

באוגוסט 2010 נמכרה לייקוס לחברת האינטרנט ההודית Ybrant Digital, תמורת 36 מיליון דולרים.

## פעילות בישראל
"לייקוס" שיתפה פעולה עם מספר חברות ישראליות במהלך השנים. בנובמבר 2000 חברת התוכנה הישראלית אורסוס (Orsus Solutions) חתמה על הסכם עם לייקוס-אסיה, לשילוב פתרון האינטגרציה שחה באתר לייקוס-אסיה. בספטמבר 2001 הסטארט אפ הישראלי CheckM8 סיפק טכנולוגיה להפקת והגשת תוכני מדיה ל"טרה לייקוס". באותה תקופה גם חתמה על הסכם לשילוב שירות השוואת מחירים באינטרנט של חברת "דילטיים" הישראלית (לימים Shopping.com) באתריה. בקיץ 2003 "לייקוס אירופה" בחנה אפשרות לשיתוף פעולה עם אתר "חבר'ה" הישראלי.

באוגוסט 2010, לאחר שנמכרה לייקוס לחברת האינטרנט ההודית Ybrant Digital, עבר ניהול הפעילות שלה לישראל; זאת באמצעות הצוות של חברת הפרסום המקוון הישראלית "אורידיאן", אותה רכשה בדצמבר 2007. באוגוסט 2011, מוזגה חברת Ybrant Digital עם חברה הודית אחרת, ופעילותה בישראל נסגרה.

## קישורים חיצוניים
* 
* 
## הערות שוליים

קטגוריה:פורטל אינטרנט
קטגוריה:מנועי חיפוש
קטגוריה:אתרי אינטרנט שהושקו ב-1995